钦定古今图书集成/理学汇编/文学典/第198卷 > 《齐州杂诗序》曾巩
## 钦定古今图书集成/理学汇编/文学典/第198卷 > 《齐州杂诗序》曾巩

齐，故为文学之国，然亦以朋比夸诈，见于习俗。今其
地冨饶而介于河岱之间，故又多狱讼，而豪猾群党
亦往往喜相攻剽贼杀，于时号难治。余之疲驽来为
是州，除其奸强而振其弛坏，去其疾苦而抚其善良。
未期囹圄多空，而枹鼓几熄，岁又连熟，州以无事，故
得与其士大夫及四方之宾客，以其暇日，时游后园，
或长轩绕榭，登览之，观思千里。或芙蕖芰荷，湖波
渺然从舟上下。虽病不饮酒，而间为小诗，以娱情写
物，亦拙者之适也。通儒大人，或与余有旧，欲取而视
之，亦不能隐。而青、郓二学士又从而和之。士之喜文
辞者，亦继为此作。总之，凡若干篇，岂得以余文之陋，
而使夫宗工秀人雄放瑰绝可喜之辞，不大传于此
邦也。故刻之石而并序之。使览者得详焉。